Komission tiedonanto

Komission Euroopan unionin tuomioistuimelle rikkomusmenettelyn yhteydessä ehdottamien kiinteämääräisten hyvitysten ja uhkasakkojen laskennassa käytettävien tietojen päivittäminen

(2020/C 301/01)

I Johdanto

EY:n perustamissopimuksen (1) 228 artiklan (nykyisen SEUT-sopimuksen 260 artiklan 1 ja 2 kohdan) soveltamisesta vuonna 2005 annetussa komission tiedonannossa määritetään perusta, jonka pohjalta komissio laskee (kiinteämääräisen hyvityksen tai uhkasakon muodossa olevan) taloudellisen seuraamuksen määrän, jota se pyytää unionin tuomioistuinta soveltamaan silloin, kun se saattaa asian kyseisen tuomioistuimen käsiteltäväksi jäsenvaltiota vastaan aloitetun rikkomusmenettelyn yhteydessä SEUT-sopimuksen 260 artiklan 2 kohdan mukaisesti.

Vuonna 2010 antamassaan myöhemmässä tiedonannossa (2) laskennassa käytettävien tietojen päivittämisestä komissio vahvisti, että näitä makrotaloutta koskevia tietoja olisi tarkistettava vuosittain inflaation ja bruttokansantuotteen (BKT) muutosten huomioon ottamiseksi.

Komission vuonna 2011 antamassa tiedonannossa SEUT-sopimuksen 260 artiklan 3 kohdan soveltamisesta (3) ja vuonna 2017 antamassa tiedonannossa ”EU:n lainsäädäntö: parempiin tuloksiin soveltamista parantamalla” (4) korostetaan, että vuoden 2005 tiedonannossa vahvistettua menetelmää sovelletaan laskettaessa taloudellisia seuraamuksia, joita komissio pyytää unionin tuomioistuinta soveltamaan SEUT-sopimuksen 260 artiklan 3 kohdan nojalla.

Tässä tiedonannossa (5) esitetty päivitys perustuu kunkin jäsenvaltion ja Yhdistyneen kuningaskunnan (6) inflaation ja BKT:n kehitykseen, joka kuvastaa niiden maksukykyä. Inflaatioastetta ja BKT:tä koskevat tilastot, joita päivityksessä käytetään, on laadittu päivitysajankohtaa edeltävältä kahden vuoden takaiselta jaksolta (t–2-sääntö) eli vuodelta 2018, koska makrotaloutta koskevien tietojen on oltava vähintään kahden vuoden takaiselta jaksolta, jotta ne olisivat kohtuullisen luotettavia. Tänä vuonna tehtävän päivityksen yhteydessä on otettava huomioon myös kansantalouden tilinpidon vertailuarvon tarkistus (7): 17 jäsenvaltiota ja Yhdistynyt kuningaskunta tekivät tämän tarkistuksen vuoden 2019 jälkipuoliskolla uusien tietolähteiden ja kansainvälisiin tilastomenetelmiin tehtyjen muutosten huomioon ottamiseksi.

EU:n ja Yhdistyneen kuningaskunnan erosopimuksen (8) 127 ja 131 artiklan mukaan EU:n lainsäädännön soveltamista ja täytäntöönpanoa koskeva aiempi tilanne säilyy Yhdistyneen kuningaskunnan osalta siirtymäkauden ajan. Komissio voi aloittaa uusia rikkomusmenettelyjä Yhdistynyttä kuningaskuntaa vastaan ja jatkaa jo aloitettuja menettelyjä. Tässä tiedonannossa esitetyt päivitykset sisältävät näin ollen Yhdistyneen kuningaskunnan tietojen päivitykset.

Kuten helmikuussa 2019 annetussa tiedonannossa jo todettiin, komissio laskee luvut uudelleen siirtymäkauden lopussa.

II Päivityksen osatekijät

Seuraavassa on luettelo tarkistettavista taloudellisista perusteista:

— uhkasakon kiinteä vakiomäärä (9), joka on tällä hetkellä 3 116 euroa ja johon tehdään inflaatiotarkistus;

— kiinteämääräisen hyvityksen päiväkohtaisen määrän laskennassa sovellettava kiinteä vakiomäärä (10), joka on tällä hetkellä 1 039 euroa ja johon tehdään inflaatiotarkistus;

— kerroin n, jota tarkistetaan kunkin jäsenvaltion BKT:n ja kyseisellä jäsenvaltiolla Euroopan parlamentissa olevan paikkamäärän perusteella; kerroin on kiinteämääräistä hyvitystä ja päiväkohtaista uhkasakkoa laskettaessa sama;

— kiinteämääräisten hyvitysten vähimmäismäärät (11), joihin tehdään inflaatiotarkistus.

III Päivitykset

Komissio soveltaa seuraavassa lueteltuja päivitettyjä määriä (kiinteämääräisen hyvityksen tai uhkasakon muodossa olevan) taloudellisen seuraamuksen määrän laskemiseksi saattaessaan asian unionin tuomioistuimen käsiteltäväksi SEUT-sopimuksen 260 artiklan 2 ja 3 kohdan mukaisesti:

1) Uhkasakon laskennassa sovellettava kiinteä vakiomäärä on 3 154 euroa.

2) Kiinteämääräisen hyvityksen päiväkohtaisen määrän laskennassa sovellettava kiinteä vakiomäärä on 1 052 euroa.

3) Oheisessa taulukossa esitetään kerroin n ja kiinteämääräisen hyvityksen vähimmäismäärä jäsenvaltioittain (EU27) ja Yhdistyneen kuningaskunnan osalta: Jäsenvaltio Kerroin n Kiinteämääräisen hyvityksen vähimmäismäärä (1 000 euroa) Belgia 0,80 2 088 Bulgaria 0,25 653 Tšekki 0,53 1 384 Tanska 0,51 1 331 Saksa 4,59 11 982 Viro 0,10 261 Irlanti 0,48 1 253 Kreikka 0,50 1 305 Espanja 2,06 5 377 Ranska 3,39 8 849 Kroatia 0,19 496 Italia 2,91 7 596 Kypros 0,09 235 Latvia 0,12 313 Liettua 0,18 470 Luxemburg 0,15 392 Unkari 0,43 1 122 Malta 0,07 183 Alankomaat 1,15 3 002 Itävalta 0,67 1 749 Puola 1,29 3 367 Portugali 0,53 1 384 Romania 0,66 1 723 Slovenia 0,15 392 Slovakia 0,28 731 Suomi 0,45 1 175 Ruotsi 0,79 2 062 Yhdistynyt kuningaskunta 3,41 8 901

Tämän tiedonannon hyväksymisestä alkaen komissio soveltaa päivitettyjä määriä päätöksiin, joilla se nostaa kanteen unionin tuomioistuimessa SEUT-sopimuksen 260 artiklan nojalla.

(1) SEC(2005) 1658 (EUVL C 126, 7.6.2007, s. 15).

(2) SEK(2010) 923/3. Tätä tiedonantoa on taloudellisten tietojen vuosittaista päivitystä varten tarkistettu vuonna 2011 (SEC(2011) 1024 final), vuonna 2012 (C(2012) 6106 final), vuonna 2013 (C(2013) 8101 final), vuonna 2014 (C(2014) 6767 final), vuonna 2015 (C(2015)5511 final), vuonna 2016 (C(2016) 5091 final), vuonna 2017 (C(2017) 8720 final) ja vuonna 2018 (C(2018) 5851 final).

(3) EUVL C 12, 15.1.2011, s. 1.

(4) EUVL C 18, 19.1.2017, s. 10.

(5) BKT-tiedot tämän vuoden päivitystä varten poimittiin 11. kesäkuuta 2020.

(6) Vuosina 2005 ja 2010 annetuissa tiedonannoissa esitettyjen yleisten sääntöjen mukaisesti.

(7) https://ec.europa.eu/eurostat/documents/737960/9861115/Benchmark_revisions_2019.pdf.

(8) Sopimus Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä (EUVL C 384I, 12.11.2019, s. 1).

(9) Päiväkohtaisen uhkasakon yhdenmukainen vakiomäärä on kiinteä perusmäärä, johon sovelletaan tiettyjä painotuskertoimia. Päiväkohtaisen uhkasakon laskennassa sovellettavat painotuskertoimet ovat rikkomisen vakavuuteen ja kestoon perustuvat kertoimet sekä kyseiseen jäsenvaltioon sovellettava kerroin n.

(10) Kiinteää määrää sovelletaan kiinteämääräistä hyvitystä laskettaessa. Kun kyseessä on SEUT-sopimuksen 260 artiklan 2 kohta, kiinteämääräinen hyvitys saadaan kertomalla päiväkohtainen määrä (joka puolestaan saadaan kertomalla kiinteä vakiomäärä rikkomisen vakavuutta kuvastavalla kertoimella ja kertomalla tämän yhtälön tulos kertoimella n) rikkomisen kestolla, joka lasketaan päivinä ensimmäisen tuomion antamisajankohdasta siihen, kun rikkominen päättyy tai kun asiassa annetaan SEUT-sopimuksen 260 artiklan 2 kohdan mukainen tuomio. Kun kyseessä on SEUT-sopimuksen 260 artiklan 3 kohta, Euroopan unionin toiminnasta tehdyn sopimuksen 260 artiklan 3 kohdan täytäntöönpanosta annetun komission tiedonannon (SEC(2010)1371 final, EUVL C 12, 15.1.2011, s. 1) 28 kohdan mukaan kiinteämääräinen hyvitys saadaan kertomalla päiväkohtainen määrä (joka puolestaan saadaan kertomalla kiinteä vakiomäärä rikkomisen vakavuutta kuvastavalla kertoimella ja kertomalla tämän yhtälön tulos kertoimella n) rikkomisen kestolla, joka lasketaan päivinä sitä päivää seuraavasta päivästä, jona direktiivissä täytäntöönpanolle asetettu määräaika päättyy, siihen päivään, jona rikkominen päättyy tai jona asiassa annetaan SEUT-sopimuksen 258 artiklan ja 260 artiklan 3 kohdan mukainen tuomio. Päiväkohtaisen määrän perusteella laskettua kiinteämääräistä hyvitystä olisi sovellettava silloin kun edellä mainitun laskutoimituksen tulos on suurempi kuin kiinteän hyvityksen vähimmäismäärä.

(11) Kiinteämääräisen hyvityksen vähimmäismäärä määritetään kullekin jäsenvaltiolle ja Yhdistyneelle kuningaskunnalle kertoimen n perusteella. Kyseistä vähimmäismäärää ehdotetaan tuomioistuimelle silloin, kun päiväkohtaisten kiinteämääräisten hyvitysten summa ei ylitä tätä vähimmäismäärää.